Иван Кючуков (футболист)
Иван Страхилов Кючуков (роден на 1 февруари 1946 г.) е български футболист, полузащитник и треньор.

Футболна кариера 
В своята състезателна кариера Кючуков е играл за Марек (Дупница) (1963–1965 и 1970–1972), Ботев (Пловдив) (1965–1970), Локомотив (Пловдив) (1972–1976) и Асеновец (Асеновград) (1976–1978). Има 266 мача и 27 гола в „А“ група (121 мача с 10 гола за Ботев, 76 мача с 9 гола за Локомотив (Пд) и 69 мача с 8 гола за Марек).

Шампион на България с Ботев през 1967, вицешампион с Локомотив (Пд) през 1973 и бронзов медалист с Локомотив (Пд) през 1974 г.

В евротурнирите има 14 мача и 1 гол (2 мача в КЕШ за Ботев и 12 мача с 1 гол в Купата на УЕФА - 4 мача за Ботев и 8 мача с 1 гол за Локомотив Пд).

След края на състезателната си кариера завършва ВИХВП (Пловдив), специалност „Технология на вината“.

Треньорска кариера 
Треньорската кариера на Иван Кючуков започва през 1981 г. в Асеновец (Асеновград). През 1984 г. поема ФК Димитровград и за две години успява да го изведе от „В“ до „А“ група, като заради успехите отборът получава прозвището "българският Нотингам". Кючуков обаче не води тима в елита, тъй като през лятото на 1986 г. поема олимпийския отбор на България и в същото време става помощник на Христо Младенов в „А“ националния отбор.

През 1989 г. той става един от първите български треньори, които завършват прочутата школа в Кьолн, Германия. През 1991 г. застава начело на турския Кършияка (Измир), като успява да го изведе до промоция в Турска Суперлига. През сезон 1994/95 Кючуков е треньор на Локомотив (Пловдив), а впоследствие поема Левски (София). Бил е също наставник на турския Алтай, Спартак (Пловдив), Черноморец (Бургас), Марек (Дупница), Нафтекс (Бургас) и Черноморец (Балчик). От 2011 г. е учител в спортното училище в Чепеларе.

Успехи

Като футболист 
Ботев (Пловдив)
 „А“ група:
  Шампион: 1966/67

Локомотив (Пловдив)
 „А“ група:
  Вицешампион: 1972/73
  Бронзов медалист: 1973/74

Източници

Външни препратки 
 Профил на Кючуков в сайта levskisofia.info

Български футболисти
Футболисти на Марек (Дупница)
Футболисти на Ботев (Пловдив)
Футболисти на Локомотив (Пловдив)
Български треньори по футбол
Треньори на ПФК Левски (София)
Възпитаници на Университета по хранителни технологии
Родени в Дупница